Defilare de 1 Mai, încheiată la spital. O remorcă s-a prăbușit peste zeci de oameni
- Mădălina Sfrijan
- 2 mai 2024, 17:17
Scene șocante în centrul orașului german Freiburg. Aproximativ 30 de oameni au fost răniți, după ce o remorcă s-a răsturnat peste aceștia. Incidentul a avut loc chiar în timpul unei defilări organizate cu prilejul zilei de 1 Mai.
O remorcă s-a răsturnat peste oameni. Zeci de răniți
Participanții la defilarea de 1 Mai, organizată în oraşul german Freiburg im Breisgau au trecut prin momente cumplite. O remorcă s-a răsturnat peste mulțimea, care participa la evenimentele de Ziua Muncii.
Potrivit autorităților germane, atelajul era tras de un tractor și s-a răsturnat pe o parte. Se pare că șoferul tractorului ar fi încercat să efectueze un viraj, însă nu a mai apucat.
„Aproximativ 30 de persoane au fost rănite în acest accident, zece fiind în stare gravă”, au anunțat autoritățile din Germania.
Victimele, preluate cu elicopterele din Elveția
Echipele de intervenție din Germania au fost ajutate de cele din Elveția. Cele 30 de persoane rănite în urma incidentului au fost transportate la spital cu elicopterele.
„Victimele au fost preluate de către numeroase forţe de salvare, inclusiv mai multe elicoptere de salvare provenind din Elveţia.”, a anunţat poliţia.
Remorcă răsturnată peste mulțime
Incidentul de miercuri a avut loc pe un drum din apropierea orașului Kandern (vest). Acesta este situat la câțiva zeci de kilometri distanță de Freiburg im Breisgau și de frontiera cu Franța.
Ziua de 1 Mai a fost marcată de mai mult incidente în Germania. La fel ca în Spania, Turcia sau Grecia, zeci de mii de oameni au luat parte la protestele din stradă. Oamenii și-au strigat nemulțumirile vizavi de problemele din sectorul muncii, precum și de cele legate de prezența numărului mare de imigranți.
În unele orașe europene, protestatarii au distrus vitrine și panouri stradale, scandând împotriva polițiștilor.
Totodată, pe străzile din Franța au fost văzuți manifestanți cu steaguri palestiniene. Protestatarii s-au confruntat cu polițiștii, iar aceștia din urmă au ripostat cu bastoane și grenade lacrimogene.